b'\n_START_ARTICLE_\nScrabble\n_START_PARAGRAPH_\nScrabble\xc2\xae je \xc4\x8drkovna (besedna) igra na plo\xc5\xa1\xc4\x8di s 15 \xc3\x97 15 polji; dolo\xc4\x8dena polja so nagradna. Dva, trije ali \xc5\xa1tirje igralci sku\xc5\xa1ajo zbrati \xc4\x8dim ve\xc4\x8d to\xc4\x8dk s sestavljanjem besed vodoravno in navpi\xc4\x8dno kot pri kri\xc5\xbeanki. V igri je 100 plo\xc5\xa1\xc4\x8dic s \xc4\x8drkami. Igro je izumil arhitekt Alfred Mosher Butts leta 1938, kot razli\xc4\x8dico igre Lexiko, ki jo je izumil \xc5\xbee prej. Scrabble\xc2\xae je za\xc5\xa1\xc4\x8diteno ime podjetja Hasbro, Inc. v ZDA in Kanadi, drugje pa je last J. W. Spear & Sons PLC. Igra je zelo popularna predvsem v angle\xc5\xa1ko govore\xc4\x8dih dr\xc5\xbeavah, kjer imajo klube, turnirje, rating lestvice, mnogo literature, ra\xc4\x8dunalni\xc5\xa1ke programe za Scrabble in uradne slovarje. Med 31 tujejzi\xc4\x8dnimi razli\xc4\x8dicami so: francoska, nizozemska, nem\xc5\xa1ka, \xc5\xa1panska, italijanska, mad\xc5\xbearska, ange\xc5\xa1ka, portugalska, islandska, danska, \xc5\xa1vedska, norve\xc5\xa1ka, finska, ruska, gr\xc5\xa1ka, poljska, arabska, tur\xc5\xa1ka, hebrejska, slova\xc5\xa1ka in celo verzija v braillovi pisavi. Kakih deset let imamo igro tudi v sloven\xc5\xa1\xc4\x8dini, strokovno priredbo in prilagoditev igre je opravil dr. Denis Poni\xc5\xbe, ki \xc5\xbee leta 1974 raziskoval odnos med jezikom in ra\xc4\x8dunalniki (Slovenski jezik, literatura, ra\xc4\x8dunalniki), med drugim je tudi ugotavljal relativne frekvence \xc4\x8drk v besedilih.\n_START_SECTION_\nO igri\n_START_PARAGRAPH_\nV igri je uporabljamo 100 plo\xc5\xa1\xc4\x8dic s \xc4\x8drkami. V slovenski razli\xc4\x8dici so naslednje (A\xe2\x82\x81-10 pomeni, da je v kompletu 10 plo\xc5\xa1\xc4\x8dic s \xc4\x8drko A, ki je vredna eno to\xc4\x8dko): _NEWLINE_A\xe2\x82\x81-10,_NEWLINE_B\xe2\x82\x84-2,_NEWLINE_C\xe2\x82\x88-1,_NEWLINE_\xc4\x8c\xe2\x82\x85-1,_NEWLINE_D\xe2\x82\x82-4,_NEWLINE_E\xe2\x82\x81-11,_NEWLINE_F\xe2\x82\x81\xe2\x82\x80-1,_NEWLINE_G\xe2\x82\x84-2,_NEWLINE_H\xe2\x82\x85-1,_NEWLINE_I\xe2\x82\x81-9,_NEWLINE_J\xe2\x82\x81-4,_NEWLINE_K\xe2\x82\x83-3,_NEWLINE_L\xe2\x82\x81-4,_NEWLINE_M\xe2\x82\x83-2,_NEWLINE_N\xe2\x82\x81-7,_NEWLINE_O\xe2\x82\x81-8,_NEWLINE_P\xe2\x82\x83-2,_NEWLINE_R\xe2\x82\x81-6,_NEWLINE_S\xe2\x82\x81-6,_NEWLINE_\xc5\xa0\xe2\x82\x86-1,_NEWLINE_T\xe2\x82\x81-4,_NEWLINE_U\xe2\x82\x83-2,_NEWLINE_V\xe2\x82\x82-4,_NEWLINE_Z\xe2\x82\x84-2,_NEWLINE_\xc5\xbd\xe2\x82\x81\xe2\x82\x80-1,_NEWLINE_prazna\xe2\x82\x80-2._NEWLINE_Prazna plo\xc5\xa1\xc4\x8dica lahko nadomesti poljubno \xc4\x8drko. Plo\xc5\xa1\xc4\x8dice so v neprozorni vre\xc4\x8dki, vsak igralec izvle\xc4\x8de na slepo sedem \xc4\x8drk (plo\xc5\xa1\xc4\x8dic), jih polo\xc5\xbei na svoje stojalo in, ko je na potezi, sku\xc5\xa1a z njimi in z \xc5\xbee obstoje\xc4\x8dimi \xc4\x8drkami na plo\xc5\xa1\xc4\x8di sestaviti besedo, vredno \xc4\x8dim ve\xc4\x8d to\xc4\x8dk. Posebej so nagrajene poteze \xc4\x8dez nagradna polja. Rde\xc4\x8da polja (potrojena beseda) potrojijo vrednost besede, ki ga pre\xc4\x8dka, roza barva ozna\xc4\x8duje podvojene besede, temno modra polja so potrojena \xc4\x8drka, svetlo modra pa podvojena \xc4\x8drka (glej sliko igralne plo\xc5\xa1\xc4\x8de). Posebna nagrada za vse porabljene \xc4\x8drke zna\xc5\xa1a 50 to\xc4\x8dk.\n_START_SECTION_\nRekordi\n_START_PARAGRAPH_\n\xc5\xa0tevilo to\xc4\x8dk dose\xc5\xbeeno v igri je seveda odvisno od besednega zaklada, spretnosti in nemalokrat tudi od igral\xc4\x8deve sre\xc4\x8de pri izbiri \xc4\x8drk. Skupni rezultat (vsota rezultatov posameznih igralcev) od 500 do 700 to\xc4\x8dk je kar dober, nad 700 pa odli\xc4\x8den. _NEWLINE_Najvi\xc5\xa1ji rezultat za eno besedo naj bi bil kar 392 to\xc4\x8dk. Angle\xc5\xbe Phil Appleby pa je v rekordni igri s 1049 to\xc4\x8dkami premagal nasprotnika kar za 796 to\xc4\x8dk._NEWLINE_Seveda pa lahko igramo Scrabble tudi sami in i\xc5\xa1\xc4\x8demo najbolj\xc5\xa1e poteze ali pa rekorde. V angle\xc5\xa1ki razli\xc4\x8dici je tako z eno besedo dose\xc5\xbeenih 1778 to\xc4\x8dk, v celotni igri pa neverjetnih 3986 to\xc4\x8dk._NEWLINE_Za najbolj\xc5\xa1i (teoreti\xc4\x8dni) dose\xc5\xbeek v prvi potezi v slovenskem  Scrabblu prebrskamo SSKJ.  Od 8000 besed s sedmimi \xc4\x8drkami najve\xc4\x8d mo\xc5\xbenosti ponujajo besed kjer nastopajo \xc5\xbd\xe2\x82\x81\xe2\x82\x80, F\xe2\x82\x81\xe2\x82\x80, C\xe2\x82\x88 in podobno. Z malo brskanja najdemo kandidata: \xc5\xbevi\xc5\xbega\xc4\x8d dose\xc5\xbee 146 to\xc4\x8dk, cicifuj pa 144, vendar v kompletu ni dveh \xc5\xbd ali C!_NEWLINE_Tako je rekordna \xc5\xa1tafa\xc5\xbea (142), tik za petami pa je figamo\xc5\xbe (140). \xc5\xa0e nekaj zanimivih dose\xc5\xbekov: fi\xc4\x8dafaj (140), \xc5\xbeiv\xc4\x8dne\xc5\xbe (140), \xc4\x8di\xc5\xbemica (138), \xc5\xa1kaf\xc4\x8dek (138), \xc5\xbelikrof (138), filozof (136), fu\xc5\xbeinar (136), \xc5\xbebrinca (132), sfi\xc5\xbeiti (130), \xc5\xa1klemfa (130)._NEWLINE_V angle\xc5\xa1ki razli\xc4\x8dici so najbolj\xc5\xa1i dose\xc5\xbeek v prvi potezi (z upo\xc5\xa1tevanjem uradnega slovarja - Official Scrabble Players Dictionary) 120 to\xc4\x8dk vredne besede jukebox,_NEWLINE_quizzed, squeeze in zymurgy.  Z uporabo drugih slovarjev pa je rekordna beseda zyxomma vredna 130 to\xc4\x8dk.'